text: El Rayo Majadahonda electrocuta al Nàstic - El Travesser
  El Rayo Majadahonda electrocuta al Nàstic
  Els granes es van veure superats en tot moment per un rival amb les idees molt més clares.
  Dimarts, 4 de setembre de 2018 a les 09:09h
  Derrota grana per situar-se cuer de Segona A | Gimnàstic de Tarragona
  Semblava que fos el dia idoni per estrenar el caseller de les victòries però ben aviat es va veure que els de Gordillo no estaven fins.
  El conjunt d´Iriondo es va mostrar des de bon començament com un equip amb molt bona disposició tàctica i que no rifa cap pilota. Els hi agrada sortir amb l´esfèric controlat i ser dominadors del joc. Enzo Zidane i Óscar Valentín van superar a escreix la sala de màquines local.
  El resultat s'anava aguantant per una gran actuació de Bernabé (que només se li poden retraure dues faltes d'entesa amb la seva defensa en unes sortides) i el treball encomiable d'un Josua Mejías que es va multiplicar per cobrir-li l'esquena al debutant Iván López que va demostrar estar molt lluny d'un nivell físic acceptable.
  El Nàstic per part seva no tenia cap idea ni aconseguia triangular cap combinació. Tete i Sebas Coris a les bandes no podien superar l'ordenada defensa visitant i la pilota només arribava dalt amb accions puntuals de joc directe esperant que Barreiro en baixés alguna. Al descans es va arribar amb el 0-0 inicial.
  Al segon temps el guió de la pel·lícula va ser el mateix que al primer acte i un sector de la parròquia grana ja començava a fer evident el seu disgust.
  Fali va sortir enlloc d'un Javi Márquez que va passar sense pena ni glòria per la gespa i de les botes d'ell va sortir l'ocasió més clara local amb una rematada mossegada que es va estavellar contra el pal dret de Basilio.
  L´entrada del camerunès Djetei va enviar Josua Mejías a la banda dreta reemplaçant a un desfonat Iván López. Els madrilenys seguien dominant la pilota i tal com avançava el rellotge la seva arribada a l'àrea contrària es feia més perillosa.
  Cadamuro va deixar al Nàstic amb inferioritat numèrica al rebre la segona targeta groga que deixava contra les cordes als de Gordillo en una jugada que la infracció podia haver-se evitat perquè la pilota estava pràcticament a la línia de mitjos...
  Un dels canvis d´Iriondo a falta d'un quart d'hora seria l'autor del gol de la victòria del Rayo Majadahonda. L'uruguaià Nico Schiappacasse aprofitaria una assistència d'Aitor García que s'aprofita de l'única errada defensiva de Mejías que colpeja la pilota mossegada per a servir el gol en safata de plata al seu company.
  El Rayo Majadahonda va marxar de Tarragona amb un més que merescut botí de tres punts que el fan sortir de la zona de descens per contra dels locals, que ja cauen als últims llocs de la classificació.
  NASTIC: Bernabé- Iván López (Djetei 56'), Mejías, Cadamuro , Abraham- Sebas , Javi Márquez ( Fali 46´), Rocha, Tete- Uche (Omar 75'), Barreiro
  Entrenador: José A. Gordillo
  RAYO M.: Basilio- Galán, H. Verdés, Rafa, Morillas- Iza, Óscar Valentín, Enzo Zidane (Fede Varela 61')- Ruibal (Nico 75'), Toni Martínez (Jeisson 57'), Aitor García.